dukat
Store norske leksikon,Økonomi og næringsliv,Penger,Eldre mynter og pengeenheter
Dukat er en betegnelse på først sølvmynter, men senere hovedsakelig på gullmynter fra midten av 1100-tallet og frem til begynnelsen av 1900-tallet. Sølvdukaten ble introdusert ved en myntreform i Ariano i 1140 av Roger 2. av Sicilia, som hadde annektert hertugdømmet Apulia i 1127. Mynten ble kalt ducalis eller ducatus etter hertugdømmet. Senere ble betegnelsen brukt om venetianske sølvmynter.
Dukat er først og fremst kjent som betegnelse på gullmynter med finvekt ca. 3,4 gram. Forbildet er sekinen (zecchino), som ble utmyntet i Venezia fra 1284 til 1797, som hadde en enestående stabilitet. Dukatmynten spredte seg, i konkurranse med Firenzes florin, til en rekke europeiske land, blant annet Ungarn, Østerrike, Spania og Nederland.I Danmark ble det utgitt dukater i perioden 1564–1802, og i Norge under Christian 5. mellom 1660 og 1697. Her var én dukat lik to riksdaler. Utviklingen av kurantdaler og speciedaler (se daler) resulterte også i to forskjellige dukater: kurantdukat og speciedukat.I Sverige ble det preget dukater fra 1568 til 1868. Les mer i Store norske leksikon mynt Litteratur Gullbekk, Svein H., Pengene som forandret verden. En historie om gullmynter, Oslo: Cappelen Damm (2021). Grierson, Philip, Coins of Medeval Europe, London: Seaby (1991).